Diari Oficial de la Generalitat Valenciana


Sumari del DOGV 7518, del 05-05-2015 (2015/3877)

RESOLUCIÓ de 9 d'abril de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 82/14-AIA Alcoi.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7518

Data del DOGV
:   05-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3877


Data del document
:   09-04-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcoi
    * impacte ambiental

RESOLUCIÓ de 9 d'abril de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 82/14-AIA Alcoi. [2015/3877]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 82/14-AIA Alcoi.  
  
  
«Estimació d'impacte ambiental  
Expedient: 82/9830-ILA.  
Títol: Projecte d'instal·lació de xarxa d'hidrants per a pla de prevenció d'incendis en carretera de Mariola. Urbanització Baradello. Ppif Alcoi.  
Promotor: Ajuntament d'Alcoi.  
Titular de la instal·lació: Ajuntament d'Alcoi.  
Titular de la consulta: Servici Territorial de Medi Ambient Alacant, CITMA.  
Localització: polígon 22 parcel·la 131. Mariola Alcoi. Entre la carretera CV-796 i la urbanització de Baradello.  
Descripció del projecte  
L'objectiu principal de l'obra consistix en la instal·lació d'una canonada de PE d'alta densitat de 90 mm de diàmetre i pressió 16 atm que transcorre pel terme municipal d'Alcoi, i que se situa en el polígon 22 parcel·la 131 entre la carretera CV-796 i la urbanització de Baradello. L'extrem superior d'esta canonada es connectarà a l'eixida d'un depòsit existent i en l'extrem oposat s'instal·larà un hidrant de 80 mm, amb presa Barcelona, instal·lat en una fornícula d'obra. La instal·lació de la canonada serà soterrada en una rasa prèvia pel traçat més convenient, la rasa es farà a una profunditat de 0,30 m, tapada fins a cobrir 0,5 mm la seua generatriu superior, i la resta de la rasa serà coberta per formigó pobre, integrant-hi pedra de l'excavació prèvia a fi de dissimular esta al màxim. S'instal·larà a més, en el punt més favorable, un airejador i un comptador al capdavant a fi de disposar d'un control del consum si és el cas. La canonada tindrà una longitud aproximada d'uns 85 m.  
  
Es preveu que el traçat discórrega per terrenys forestals, el titular d'estos és l'Ajuntament d'Alcoi.  
Les obres que suposadament es duran a terme, de forma resumida, són les següents:  
- Execució de cales per a la localització de les conduccions.  
- Replantejament del traçat.  
- Execució de rases.  
- Col·locació de noves conduccions.  
- Cobriment de rases.  
- Construcció d'arqueta per a instal·lació d'un airejador.  
- Instal·lació d'hidrant i construcció de fornícula.  
Tramitació administrativa  
Amb data 12 de juny de 2014, s'ha rebut del Servici Territorial de Medi Ambient d'Alacant, l'expedient per a l'estimació d'impacte ambiental del projecte amb referència CCG/AAP/15/9047-CDK, que inclou la documentació següent:  
- Ofici de l'Ajuntament d'Alcoi de data d'entrada 27 de març de 2014, sol·licitant informe i adjuntant l'estudi d'impacte ambiental.  
  
- Còpia de l'informe de 16 d'abril de 2014, de l'enginyer tècnic forestal de la demarcació d'Alcoi de la secció forestal sobre este projecte remés a l'Ajuntament d'Alcoi per mitjà d'ofici de 29 d'abril de 2013.  
  
Informes sectorials  
S'han emés els següents informes sectorials, i les conclusions més rellevants són les següents:  
- Informe del 16 d'abril de 2014 de l'enginyer tècnic forestal de la demarcació d'Alcoi de la secció forestal en què apareixen els condicionants següents: «[...] les obres evitaran la destrucció de coberta vegetal i en acabar les obres haurà de procedir-se a la restauració del terreny i de la coberta vegetal, a més d'evitar l'impacte paisatgístic que es poguera produir. Tampoc es podrà treballar, tal com s'indica, en el període comprés entre l'1 de març i el 31 de juliol [...] Informe favorablement sobre la tramitació de l'oportuna llicència municipal sempre que es complisca el condicionant proposat en el punt anterior. No obstant això, com que es tracta, segons s'indica en la documentació, d'una obra la finalitat de la qual és la prevenció d'incendis forestals, haurà de tindre informe favorable de la Direcció Territorial de la Conselleria de Governació i Justícia a Alacant competent en la matèria.»  
  
- El 4 de setembre de 2014 es va rebre de la Direcció General del Medi Natural l'informe, en el qual s'arriba a les conclusions següents: «Que el projecte no tindrà efectes apreciables sobre la Xarxa Natura 2000 [...] es considera que el projecte no ha de sotmetre's a avaluació detallada dels seus efectes sobre la Xarxa Natura 2000 [...]»  
- Amb data 11 de setembre de 2014 es rep de la Direcció Territorial d'Alacant de la Conselleria de Governació i Justícia informe sobre el projecte en què s'arriben a les conclusions següents: «Per tant, el projecte d'obra s'adapta als plans de prevenció zonals i la seua construcció és perfectament viable, tant des del punt de vista físic com per la seua necessitat».  
- El 24 d'octubre de 2014 es rep informe del Servici d'Espais Naturals Protegits en què s'arriben a les conclusions següents: «L'actuació se situa en l'àrea d'amortiment d'impactes del parc natural, en la unitat d'ordenació denominada àrees urbanes. Considerem en conseqüència d'aplicació el que disposa l'article 33.3 de la Llei 11/1994, d'Espais Naturals Protegits de la Comunitat Valenciana, en la qual s'especifica que fora de l'espai natural protegit serà aplicable la normativa sectorial urbanística i mediambiental vigent, atenent unes especificacions que en principi no considerem d'aplicació al projecte que ens ocupa [?]. És possible en tot cas, per tant, remetre's a la legislació sectorial urbanística i mediambiental que siga aplicable per a la consideració de si l'actuació ha de subjectar-se a avaluació ambiental, ja que de la normativa de l'espai natural entenem que no es desprén tal obligació, considerant en tot cas que l'execució de l'actuació proposada és compatible amb els objectius de protecció del parc natural i la seua execució, en els termes plantejats en la proposta, no produiria un impacte negatiu significatiu en els valors de l'espai protegit».  
  
- Amb data 11 de desembre de 2014 es rep del Servici d'infraestructura Verda i Paisatge informe de l'obra en què es realitzen les consideracions següents: «Es considera el contingut de l'esmentat estudi suficient per a valorar la incidència de l'actuació projectada, de conformitat amb el que establix en l'annex II de la LOTUP. L'estudi establix mesures preventives i correctores, entre les quals es troba l'aplicació d'una capa de terra vegetal per a afavorir la recuperació de la vegetació de la zona afectada. No obstant això, a més de l'execució de les mesures previstes en el document, es considera necessari afegir a l'anterior citada la restauració a l'estat original de la zona afectada, tant de la seua topografia com de les espècies vegetals.»  
Consideracions ambientals  
Segons el pla d'ordenació dels recursos naturals de la Serra Mariola, Decret 76/2001, de 2 d'abril, del Govern Valencià, en l'article 71 es descriu el següent «Avaluació d'Impacte Ambiental: sense perjuí del que disposen els articles anteriors i en la legislació vigent, hauran de sotmetre's al procediment d'estimació d'impacte ambiental les activitats enumerades en l'article 162 del Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, que afecten l'àmbit del PORN, s'ubiquen o no en terrenys forestals.» En l'article 133 de la Llei 5/2013, de 23 de desembre, de Mesures Fiscals, Gestió Administrativa i Financera, i d'Organització de la Generalitat, s'indica: «Es modifica l'article 63, de la Llei 3/1993, de 9 de desembre, Forestal de la Comunitat Valenciana, que queda redactada com seguix: Als projectes que afecten terrenys forestals, els serà aplicable la legislació sectorial en avaluació d'impacte ambiental, excepte allò que s'ha regulat en l'article 34 d'esta llei».  
  
S'entén que l'esperit del PORN proposa estes activitats com a sotmeses a estimació d'impacte ambiental i per tant no li han d'afectar els canvis legislatius posteriors que modifiquen les esmentades actuacions.  
  
L'obra no afecta terrenys forestals gestionats per la CITMA ni vies pecuàries.  
L'actuació es troba en l'àmbit de l'espai natural protegit de la serra de Mariola, concretament ocupa terrenys inclosos en la zonificació com a parc natural, sent àrees A.2 de protecció ecològica segons el Decret 76/2001, de 2 d'abril, del Govern Valencià. Així mateix l'afecta el pla rector d'ús i gestió del Parc Natural de la Serra de Mariola, segons el Decret 79/2007, de 25 de maig, del Consell.  
L'actuació afecta la Xarxa Natura 2000, concretament la LIC i la ZEPA de les serres de Mariola i Carrascar de la Font Roja.  
També és una zona de paisatge de rellevància regional PRR 20, serra de l'interior d'Alacant, Mariola, Maigmó i Penya Roja (Directriu 53 del Decret 1/2011, pel qual s'aprova l'estratègia territorial de la Comunitat Valenciana).  
El projecte presenta dos alternatives, que són la construcció de la canonada i la no-construcció d'esta. Es decidix prendre l'alternativa de la construcció de la xarxa d'hidrants per a la lluita i prevenció d'incendis ja que la zona on s'emprarà esta infraestructura és una zona sensible als incendis i és una zona estratègica per a la urbanització per a la minimització dels riscos d'incendis.  
La profunditat i longitud de la rasa per a la instal·lació de la canonada, 0,30m x 85 m, per a la instal·lació d'una canonada d'escasses dimensions, Ø 0,90 mm, fa que els impactes que puga produir-se en l'obra siguen mínims. Quant a la generació de residus produïts per l'obra, el document ambiental inclou les mesures necessàries per a minimitzar-los i realitzar l'adequada gestió d'estos. Durant la fase d'explotació no és previsible que es produïsquen residus. Les possibles molèsties que puguen ocasionar-se durant l'execució de l'obra també són previstes en el document ambiental junt amb les correccions corresponents.  
  
Per tant, vista la documentació aportada, els informes emesos i consultada la cartografia, el recorregut del conducte d'abastiment d'aigua no interromprà cap flux de corrent d'aigües ni crearà impacte important sobre el paisatge, ja que una vegada finalitzada les obres, l'estudi ambiental presentat preveu la restauració de les zones on s'haguera realitzat les obres al seu estat inicial d'ús, a més de preveure repoblacions en els llocs que s'estime pertinent. En la fase d'explotació no es preveuen impactes, ja que la canonada quedarà completament soterrada.  
  
Dins del període d'obres, es durà a terme una vigilància ambiental a fi de detectar possibles afeccions a l'entorn i a la fauna del lloc i adoptar les mesures correctores pertinents.  
La instal·lació de la conducció d'aigua produirà impactes principalment en la fase d'obra derivats de l'obertura de rasa, trànsit de la maquinària (augment de soroll i pols en suspensió) i utilització de zones d'aplec de materials. No obstant això, amb les mesures preventives i correctores propostes en el document ambiental, així com les que s'indiquen en esta resolució, és d'esperar que tals impactes no arriben a ser rellevants.  
Acabada l'obra i quan es restauren les zones afectades, no són esperables impactes significatius sobre les figures de protecció ambiental presents en la zona.  
Consideracions jurídiques  
El projecte s'ha sotmés a estimació d'impacte ambiental, d'acord amb l'article 71 del Decret 76/2001, de 2 d'abril, del Govern Valencià pel qual s'aprova el pla d'ordenació dels recursos naturals de la serra Mariola.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article quint de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique esta llei.  
L'article 15 del Decret 85/2013, de 28 de juny, del Consell, pel qual s'aprova el reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent estimació d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'apliquen al projecte d'instal·lació de xarxa d'hidrants per a pla de prevenció d'incendis en carretera de Mariola, urbanització Baradello, PPIF Alcoi, sempre que este es desenrotlle amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon. El recorregut exacte de la conducció està definida en els plans del projecte, promogut per l'Ajuntament d'Alcoi.  
  
Segon  
A més de les mesures preventives i correctores propostes en el projecte, com a condicions addicionals a observar en l'execució del projecte, s'establixen:  
1. Es preocuparà perquè durant l'execució de l'obra es dispose a peu d'obra els materials de forma adequada, de manera que garantisca que s'evite qualsevol abocament accidental contaminant, de manera que si es produïra este abocament, es poguera retirar de forma immediata sense que afectara les aigües.  
2. Durant la realització de les obres hauran d'adoptar-se les precaucions necessàries per a evitar la destrucció de la coberta vegetal. En acabar les obres haurà de procedir-se a la restauració del terreny i de la coberta vegetal. Això d'acord amb les previsions del Decret 76/2001, de 2 d'abril, i els informes emesos.  
3. Al tractar-se d'un entorn forestal, durant les obres s'adoptaran les mesures de prevenció d'incendis establides en el Decret 7/2004, de 23 de gener.  
4. Els residus generats durant les obres hauran de gestionar-se a través d'empreses autoritzades, i queda prohibida la crema de residus vegetals i l'acumulació in situ.  
5. No es podrà treballar en el període comprés entre l'1 de març i el 31 de juliol, d'acord amb els condicionants dels informes sectorials.  
  
6. Es procurarà la integració de l'obra en l'entorn, per mitjà de l'adequada disposició de vegetació que mitigue la visibilitat d'esta, d'acord amb l'informe en matèria de paisatge.  
7. Qualsevol modificació o ampliació del projecte presentat haurà de ser comunicada a l'òrgan ambiental competent, que establirà, si és procedent, l'aplicació de noves mesures correctores.  
8. En el cas que en el transcurs de les obres apareguen elements integrants del patrimoni cultural, es paralitzaran les obres i es comunicarà a l'òrgan competent en matèria de cultura. Es complirà la Llei 4/1998, d'11 de juny, del Patrimoni Cultural Valencià.  
  
Tercer  
Notificar a les persones interessades que contra esta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Quart  
Donar publicitat a esta resolució, d'acord amb el que disposa l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 10 de març de 2015.- El director general d'Avaluació Ambiental i Territorial: Juan Giner Corell.»  
  
València, 9 d'abril de 2015.- El director general d'Avaluació Ambiental i Territorial: Juan Giner Corell.